
	«Revisited: Κυπριακή παραδοσιακή μουσική»

από το ‘Δωδεκάχορδον’
Αφιέρωμα στην κατεχόμενη Κύπρο
στο Σπίτι της Κύπρου
	Δωδεκάχορδον

Νότης Γεωργίου    Σουζάνα Μάρκου


Την Τετάρτη 3 Απριλίου 2024, το Σπίτι της Κύπρου, με τη στήριξη του Υφυπουργείου Πολιτισμού της Κυπριακής Δημοκρατίας διοργάνωσε, τη μουσική εκδήλωση «Revisited: Κυπριακή παραδοσιακή μουσική», αφιέρωμα στην κατεχόμενη Κύπρο, 50χρονα εισβολής και κατοχής,  με το ντουέτο κιθάρας ‘Δωδεκάχορδον’.

Συμμετείχαν ο Νότης Γεωργίου, μουσική εκτέλεση, σύνθεση, σύνθεση εικόνων προβολών, επιλογή και συγγραφή κειμένων, αφήγηση, καλλιτεχνική επιμέλεια και η Σουζάνα Μάρκου, μουσική εκτέλεση.
Ο Διευθυντής του Σπιτιού της Κύπρου, κ. Διομήδης Νικήτα καλωσόρισε τους μουσικούς και τους παρευρισκόμενους και στη συνέχεια ο Νότης Γεωργίου και η Σουζάνα Μάρκου παρουσίασαν κυπριακή παραδοσιακή μουσική σε επεξεργασία/μεταγραφή Νότη Γεωργίου. H απαγγελία του κειμένου, σε κυπριακή διάλεκτο, συνοδευόταν από ζωντανή μουσική και τεκμηριωνόταν από φωτογραφίες του αρχείου του Γραφείου Τύπου και Πληροφοριών της Κύπρου.
Ο Νότης Γεωργίου συνέθεσε το έργο έχοντας κατά νου το μοντέλο του αρχαίου ραψωδού και αοιδού και τον μεταγενέστερο τύπο του κυπρίου τσιαττιστή (οργανοπαίχτη - αφηγητή). Τα κείμενα είναι στην κυπριακή διάλεκτο, γραμμένα άλλοτε κατά το ύφος της εποχής στην οποία αναφέρεται η μουσική (αρχαιότροπα, ιστορικά, μυθολογικά, παράφραση δημοτικών κ.λπ.) και άλλοτε σε ελεύθερη γραφή. Η εκτέλεση του έργου για τους δύο σολίστ, τεχνικά, είναι ιδιαίτερα απαιτητική και ερμηνευτικά, υπαγορεύει μια σχηματική απόδοση της κυπριακής μουσικής και των οργάνων της.

